UAC ลั่นโค้งสุดท้ายปี60โตแกร่ง เพิ่มกำลังผลิตเคมีภัณฑ์อีก1หมื่นตัน/ปี รองรับขยายตลาดCLMV
UAC เปิดงบฯ Q3/60 ฟันกำไรทะลุ 16 ล้านบาท ลั่นผลงานโค้งสุดท้ายปี 60 โตแกร่ง เดินเครื่องผลิตลาเท็กซ์อีมัลชั่น-ลาเท็กซ์โพลิเมอร์เพิ่มอีก 1 หมื่นตัน/ปี รองรับขยายตลาด CLMV
15 พ.ย. 2560

นายชัชพล ประสพโชค กรรมการผู้จัดการ บริษัท ยูเอซี โกลบอล จำกัด (มหาชน) หรือ UAC เปิดเผยว่า ภาพรวมธุรกิจในช่วงโค้งสุดท้ายของปีนี้ บริษัทยังคงเดินหน้าพัฒนาธุรกิจเดิม และศึกษาแผนการลงทุนใหม่ๆ อย่างต่อเนื่อง พร้อมทั้งการขยายตลาดไปยังกลุ่มประเทศ CLMV เนื่องจากเป็นกลุ่มประเทศที่อยู่ระหว่างการพัฒนา ส่งผลให้ความต้องการใช้ผลิตภัณฑ์ด้านเคมีภัณฑ์อยู่ในระดับสูง
นอกจากนี้ในไตรมาส 4/60 บริษัท ยูเอซี แอ็ดวานซ์ โพลิเมอร์ แอนด์ เคมิคัลส์ จำกัด (UAPC) ซึ่งดำเนินการผลิตและจำหน่ายผลิตภัณฑ์เคมีภัณฑ์ โดยมีผลิตภัณฑ์หลัก คือ เคมีภัณฑ์ประเภทลาเท็กซ์อีมัลชั่น และ ลาเท็กซ์โพลิเมอร์ที่ใช้ในอุตสาหกรรมต่างๆ จะเริ่มผลิตเชิงพาณิชย์ ในส่วนการขยายกำลังผลิตใหม่อีก 10,000 ตัน/ปี จากเดิมที่มีกำลังผลิตอยูที่ระดับ 10,000 ตันต่อปี  เป็นการรองรับการขยายตัวของตลาดใหม่ๆ โดยเฉพาะในกลุ่มประเทศ CLMV
ดังนั้นจึงมั่นใจว่าผลการดำเนินงานของบริษัทมีการเติบโตได้ตามเป้าหมายที่วางไว้ และตั้งงบลงทุนเพื่อการขยายธุรกิจข้างต้นในช่วง 3 ปี (60-63) ไว้ที่ระดับ 4,000 ล้านบาท หรือเฉลี่ยใช้เงินลงทุนปีละ 1,000 ล้านบาท
 
อนึ่ง ผลการดำเนินงานประจำงวดไตรมาส 3/60 สิ้นสุดวันที่ 30 ก.ย.60 บริษัทมีรายได้จากการขายและให้บริการ 417.11 ล้านบาท เพิ่มขึ้น 40.18 % จากงวดเดียวกันของปีก่อนที่มีรายได้รวมที่ 297.56 ล้านบาท และมีกำไรสุทธิในไตรมาสนี้ 16.16 ล้านบาท เพิ่มขึ้น 142.91% โดยมีตัวเลข EBITDA งวดไตรมาส 3/2560 อยู่ที่ 62.27 ล้านบาท ซึ่งเพิ่มขึ้น 900.26 %
ขณะที่ผลการดำเนินงานงวด 9 เดือนปี 2560 บริษัทมีรายได้รวม 1,179.06  ล้านบาท เพิ่มขึ้น 22.78% และมีกำไรสุทธิ 80.94 ล้านบาท รายได้ของ UAC ที่เพิ่มขึ้น 218.73 ล้านบาทมาจากทุกกลุ่มธุรกิจ ส่งผลให้กำไรขั้นต้นเพิ่มขึ้น 73.54 ล้านบาท หรือเพิ่มขึ้น 35.01% เมื่อเทียบกับงวดเดียวกันของปีก่อน และในส่วนรายได้อื่นที่ลดลง 28.43 ล้านบาท
ส่วนใหญ่มาจากผลขาดทุนของ BBF ซึ่งเป็นผลกระทบจากสถานการณ์ราคาน้ำมันปาล์มปรับลดลง ส่งผลให้ราคาขาย B100 ปรับลดลง และทำให้เกิด Inventory Loss โดยรับรู้ส่วนแบ่งที่ขาดทุน 2.12 ล้านบาทเมื่อเทียบกับปีก่อนที่รับรู้ส่วนแบ่งผลกำไร 32.91 ล้านบาท